WHA ออกหุ้นกู้ 2 พันลบ. ดอกเบี้ยสูงลิบ 4.15%
WHA ออกหุ้นกู้ 2 พันลบ.อายุ 3 ปี ดอกเบี้ย 4.15% ขาย 3-4 และ 7 ก.ย.ระดมทุนเป็นเงินทุนหมุนเวียนสำหรับพัฒนาโครงการปัจจุบันและโครงการใหม่ รวมทั้งเพื่อรองรับการขยายธุรกิจและชำระหนี้เดิม
26 ส.ค. 2558

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ระบุว่า บริษัทยื่นไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นอายุ 3 ปี ครบกำหนดไถ่ถอน ปี พ.ศ.2561 มูลค่าไม่เกิน 2 พันล้านบาท กำหนดอัตราดอกเบี้ยที่ 4.15%
โดยจะเสนอขายเป็นกรณีทั่วไปแก่ผู้ลงทุนทั่วไปและผู้ลงทุนสถาบัน ระหว่างวันที่ 3-4 และ 7 ก.ย.นี้ ซึ่งมีธนาคารไทยพาณิชย์ เป็นผู้จัดการการจัดจำหน่าย
อย่างไรก็ดี หุ้นกู้ดังกล่าวได้รับการจัดอันดับความน่าเชื่อถือในระดับ “BBB+(tha)” แนวโน้มอันดับเครดิต “Negative” โดยบริษัท ฟิทช์ เรทติ้งส์ (ประเทศไทย)จำกัด เมื่อวันที่ 28 ก.ค.
ทั้งนี้ บริษัทจะนำเงินที่ได้จากการเสนอขายหุ้นกู้ ไปใช้ชำระคืนหนี้เดิม และ เป็นเงินทุนหมุนเวียนสำหรับพัฒนาโครงการปัจจุบันและโครงการใหม่ รวมทั้งเพื่อรองรับการขยายธุรกิจ
 